b'\n_START_ARTICLE_\nKosmos 305\n_START_SECTION_\nLuotain\n_START_PARAGRAPH_\nKosmos 305 oli Luna Ye-8-5 -tyypin n\xc3\xa4ytteenhakijaluotain, ja sen sarjanumero oli 404. Luotaimen kokonaismassa oli noin 5\xc2\xa0600 kg. Siin\xc3\xa4 oli noin nelj\xc3\xa4 metri\xc3\xa4 halkaisijaltaan oleva tukirakenne, johon oli kiinnitetty laskeutumistukijalat, nelj\xc3\xa4 pallomaista polttoaines\xc3\xa4ili\xc3\xb6t\xc3\xa4 ja rakettimoottorit. N\xc3\xa4ytteiden ottoa varten luotaimessa oli robottik\xc3\xa4sivarsi ja stereokameraj\xc3\xa4rjestelm\xc3\xa4. Lis\xc3\xa4ksi mukana oli s\xc3\xa4teilymittari. Pallomainen paluuvaihe n\xc3\xa4ytteiden maahan kuljettamiseen oli ylimp\xc3\xa4n\xc3\xa4._NEWLINE_Kosmos 305 oli nelj\xc3\xa4s Luna-ohjelman n\xc3\xa4ytteenhakijaluotain. Ensimm\xc3\xa4inen oli ep\xc3\xa4onnistunut laukaisussa kes\xc3\xa4kuussa 1969 p\xc3\xa4\xc3\xa4sem\xc3\xa4tt\xc3\xa4 kiertoradalle asti. Luna 15 oli murskaantunut Kuun pintaan tunteja ennen Yhdysvaltojen Apollo 11 -kuulennon l\xc3\xa4ht\xc3\xb6\xc3\xa4 paluumatkalle Kuusta kohti maata. Kuukautta aiemmin laukaistu Kosmos 300 oli my\xc3\xb6s j\xc3\xa4\xc3\xa4nyt kiertoradalle Blok-D-vaiheen petetty\xc3\xa4.\n_START_SECTION_\nLaukaisu\n_START_PARAGRAPH_\nKosmos 305 laukaistiin Baikonurin avaruuskeskuksesta Proton 8K82K -raketin ja Blok-D-kiihdytysvaiheen yhdistelm\xc3\xa4ll\xc3\xa4 22. lokakuuta 1969. Proton-raketti toimi ongelmitta, ja l\xc3\xa4ht\xc3\xb6 sujui mallikkaasti aina Blok-D-vaiheen ensimm\xc3\xa4iseen polttoon, jolloin luotain asettui maan kiertoradalle odottamaan Blok-D-vaiheen toista polttoa, joka olisi saanut luotaimen Kuuhun viev\xc3\xa4lle radalle. Raketin ohjausj\xc3\xa4rjestelm\xc3\xa4ss\xc3\xa4 ollut ohjelmointivirhe aiheutti kuitenkin toimintavirheen ja yhteyden menetyksen. Luotain putosi Australian yll\xc3\xa4 ennen kuin se ehti tehd\xc3\xa4 yht\xc3\xa4 t\xc3\xa4ytt\xc3\xa4 kierrosta maan ymp\xc3\xa4ri.'